Mariager Bistro & Konditori havde i juli besøg af Fødevarestyrelsen, hvor der blev konstateret dårlig hygiejne i køkkenet og en generel utilstrækkelig vedligeholdelse af lokaler og udstyr. Besøget er en ekstra kontrol, som følge af at bistroen allerede i juni modtog anmærkninger for dårlig hygiejne og håndtering af fødevarer. Dengang gjorde virksomheden det klart, at det var noget, de ville rette op på med det samme. Men ved seneste besøg er det endnu ikke lykkedes stedet at leve op til Fødevarestyrelsens krav. Stedet har derfor modtaget en sur smiley. I kontrolrapporten er det beskrevet, hvordan der blandt andet er fundet gamle madrester og gule fedtbelægninger i loftet og på emhætten. I den tilknyttede bagerafdeling er der ligeledes set snavs på gulvet, langs væggene og omkring køleskabet. Stedet er blevet tilddelt en bøde på 5000 kroner, og kan derudover se frem til to opfølgende kontroller, som virksomheden selv skal betale. - Vi er selvfølgelig ikke tilfredse med det, men vi har ansat to nye rengøringsfolk, så nu er der styr på det, siger Henrik Mikkelsen, der er køkkenchef hos Mariager Bistro & Konditori, til TV2 Nord.

Opsummering:
Virksomheden har i flere tilfælde haft problemer med hygiejnen.